Ideas per l'instrucziun creativa

Da Manfred Gross

La Rumantschia producescha – sper ovras che sa vendan fitg bain – adina puspè cudeschs ed auters products che svaneschan, suenter ina curta communicaziun en las medias, en ils tschalers da las uniuns culturalas ed en ils archivs da las librarias e da la chasa editura per meds d'instrucziun. Suenter insaquants onns vegnan ils magasins svidads e la rauba vanzada e betg pli actuala vegn brischada senza avair chattà ils lecturs meritads. Quai n'è betg mo in sguaz enorm d'energias e daners, mabain era fatal per ina gruppa linguistica ch'ha da producir tut ord atgna forza. Ina fabrica da pastas che produciss tagliarins betg dumandads faschess concurs en pauc temp. La Rumantschia perencunter po sa permetter da producir rauba per scola e pievel senza chattar la clientella! 
Differents cudeschs che vegnan realisads cun premura da las uniuns culturalas rumantschas chattan in public relativamain pitschen, perquai ch'i manca tranter auter ina strategia da marketing e la derasaziun da quels. In sectur che vegn negligì memia fitg è la scola. Ils scolars e las scolaras vegnan privads dals bellezza cudeschs da lectura, gieus e cudeschs illustrads, perquai ch'i manca l'infurmaziun davart l'existenza da quels sco era manuals cun ideas per in'instrucziun creativa. Quai vala per cudeschs d'uffants e giuvenils en ils idioms, ma era per tals realisads en rumantsch grischun.
L'Uniun Rumantsch Grischun per exempel edescha dapi 10 onns en collavuraziun cun la Lia rumantscha e cun la Societad Retorumantscha cudeschs illustrads davart la flora e fauna da tut il mund. Quests cudeschs da la collecziun "Egls averts", translatads da l'englais en rumantsch grischun, n'èn betg mo interessants ed attractivs, ma s'adattan era fitg bain per l'instrucziun da biologia e zoologia en scola. L'URG e la LR èn perquai sa decididas da metter en circulaziun per il giubileum da 20 onns rumantsch grischun ina seria d'ideas per l'instrucziun creativa, sviluppadas a basa dals cudeschs da la collecziun "Egls averts", "Mammals", "Utschels" e "Mes emprim cudesch da pleds". Questas ideas duain esser agids pratics per l'instrucziun dal rom e per l'introducziun activa e passiva dal rumantsch grischun en scola cun diversas propostas da projects. La finamira è da promover il plaschair da leger cudeschs rumantschs e da s'occupar en moda divertenta cun la lingua da scrittira cuminaivla. Per l'onn giubilar 2002/03 èsi previs da realisar en collavuraziun cun il chantun Grischun e cun la magistraglia rumantscha in manual cun ideas per l'instrucziun creativa per ils differents stgalims scolastics. In emprim puschel d'ideas chattais Vus en l'internet sut www.rumantsch.ch.